b'\n_START_ARTICLE_\nPera\xc5\xa1ki boj 1654.\n_START_PARAGRAPH_\nPera\xc5\xa1ki boj bila je bitka izme\xc4\x91u gra\xc4\x91ana grada Perasta i osmanskih osvaja\xc4\x8da. _NEWLINE_Od 1483. padom Herceg Novog i cijele obale zaljeva do Risna u turske ruke, Perast postaje pograni\xc4\x8dnim mjestom i unato\xc4\x8d povremenim osloba\xc4\x91anjima okolnih mjesta, pera\xc5\xa1ku povijest tih stolje\xc4\x87a obilje\xc5\xbeavaju bojevi s Turcima._NEWLINE_Mle\xc4\x8dani nisu smatrali Perast najva\xc5\xbenijom strate\xc5\xa1kom to\xc4\x8dkom obrane zaljeva, \xc5\xa1to je za Mletke bio Kotor, Mle\xc4\x8dani oko grada ne podi\xc5\xbeu zidine, ve\xc4\x87 kroz 16. i 17. st. stvaraju obrambeni sustav od 9 kula, od kojih je najzna\xc4\x8dajnija kula Sv. Kri\xc5\xbea._NEWLINE_Osmanski gusarski pohod na Perast 1624. ostavio je velika traga u sje\xc4\x87anju Pera\xc5\xa1tana, zbog \xc4\x8dega su se dobro pripremili za sve budu\xc4\x87e napade. Novi veliki napad uslijedio je trideset godina poslije._NEWLINE_Odvio se 15. svibnja 1654. u okolici Perasta. Predvode\xc4\x87i 5000 Turaka iz Risna, Mehmedaga Rizvanagi\xc4\x87 napao je pera\xc5\xa1ke kule. U borbi sa znatno nadmo\xc4\x87nijim neprijateljem Pera\xc5\xa1tani su se obranili. O odnosu snaga najbolje govori podatak da je grad branilo samo oko 100 vojnika. U boju je poginuo turski zapovjednik Rizvanagi\xc4\x87. Na boj podsje\xc4\x87a prvi kameni natpis na hrvatskom jeziku u Boki kotorskoj, \xc5\xa1to ga je dao uklesati u pro\xc4\x8delje \xc5\xbeupne crkve opat, potonji barski nadbiskup, Andrija Zmajevi\xc4\x87.\n_START_SECTION_\nSpomen\n_START_PARAGRAPH_\nU spomen na pobjedu ga\xc4\x91a se kokota i odr\xc5\xbeava se zavjetna sve\xc4\x8danost svake godine. Zaslugom kotorskog biskupa Pavla Butorca ova je svetkovina izdignuta na vi\xc5\xa1i liturgijski stupanj.'